DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu:  Vláda Slovenskej republiky 

2.	Názov právneho predpisu: Zákon o posudzovaní vplyvov na životné prostredie a o zmene a doplnení niektorých zákonov

3.	Záväzky Slovenskej republiky vo vzťahu k ES/EÚ:
Záväzky Slovenskej republiky vyplývajú z ustanovení Zmluvy o Európskej únii v znení zmluvy z Nice o zbližovaní práva. Záväzky tiež vyplývajú z materiálov o určení gestorstva smerníc.
 Návrh zákona bol navrhnutý do Plánu legislatívnych úloh vlády Slovenskej republiky na rok 2004.

4. Problematika návrhu zákona je v práve ES/EÚ upravená:

a)	v práve Európskej únie
-	v čl. 2 Zmluvy o Európskej únii v znení zmluvy z Nice, ktorý ustanovuje ako jednu z úloh Európskej únie trvalo udržateľný rozvoj,

b)	v práve Európskych spoločenstiev
 -  v čl. 174 a 175 Zmluvy o založení Európskeho spoločenstva v znení zmluvy z Nice, ktoré upravujú politiku Spoločenstva v oblasti životného prostredia vrátane ochrany zdravia ľudí,
 - Smernica Rady 85/337/ES zo dňa 27. júna 1985 o posudzovaní vplyvov niektorých verejných a súkromných projektov na životné prostredie v znení Smernica  Rady (ES) 97/11/ES zo dňa  3. marca 1997, meniaca Smernicu  85/337/ES o posudzovaní vplyvov niektorých verejných a súkromných projektov na životné prostredie.
Smernica upravuje postup posudzovania vplyvov na životné prostredie pri takých verejných a súkromných projektoch, u ktorých sa predpokladá značný vplyv na životné prostredie. Zoznam činností, ktoré podliehajú posudzovaniu je uvedený v prílohe tejto smernice.  Cieľom posudzovania vplyvov na životné prostredie je určiť, opísať a posúdiť primeraným spôsobom priame a nepriame vplyvy navrhovanej činnosti na všetky zložky životného prostredia a človeka.
Smernica Rady 97/11/ES, na základe skúsenosti s implementáciou Smernice 85/337/ES doplnila a zlepšila pravidla postupu posudzovania a doplnila a upresnila zoznam činností podliehajúcich posudzovaniu.
- Smernica Európskeho parlamentu a Rady 2001/42/ES zo dňa  27. júna 2001 o posudzovaní vplyvov niektorých plánov a programov na životné prostredie.
Cieľom tejto smernice je zabezpečiť vysokú úroveň ochrany životného prostredia a prispieť k integrácii environmentálnych aspektov do prípravy a schvaľovania strategických dokumentov so zreteľom na podporu trvalo udržateľného rozvoja s tým, že sa zabezpečí v súlade s touto smernicou vykonanie environmentálneho posudzovania  tých strategických dokumentov, ktoré majú pravdepodobne významný vplyv na životné prostredie.
- Smernica Európskeho parlamentu a Rady 2003/35/ES zo dňa 26. mája 2003,  ktorou sa zabezpečuje účasť verejnosti pri navrhovaní určitých plánov a programov týkajúcich sa životného prostredia a ktorou sa menia a dopĺňajú s ohľadom na účasť verejnosti a prístup k spravodlivosti smernice Rady 85/337/EHS a 96/61/ES.
Cieľom tejto smernice je prispieť k implementácii záväzkov vyplývajúcich z Aarhuského dohovoru najmä pri zabezpečovaní účasti verejnosti pri navrhovaní určitých strategických dokumentov týkajúcich sa životného prostredia a zlepšovaním účasti verejnosti a zabezpečením ustanovení o prístupe k spravodlivosti v smerniciach Rady 85/337/EHS a 96/61/ES.

5. Stupeň zlučiteľnosti s právom ES/EÚ:
- úplná zlučiteľnosť   
     Prijatím navrhovaného zákona sa dosiahne úplná harmonizácia slovenskej legislatívy s právom Európskej únie v oblasti posudzovania vplyvov na životné prostredie. 

6. Gestor:  Ministerstvo životného prostredia Slovenskej republiky

7. Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom ES/EÚ:  
 Bez účasti expertov